b'\n_START_ARTICLE_\nSomething Else by The Kinks\n_START_SECTION_\nTaustaa\n_START_PARAGRAPH_\nVuosina 1964\xe2\x80\x9366 The Kinks oli saavuttanut kotimaassaan Britanniassa kaikkiaan kymmenen singlehitti\xc3\xa4, joista kolme listaykk\xc3\xb6si\xc3\xa4. Vuoden 1967 paikkeilla yhtyeen nokkamies Ray Davies alkoi kuitenkin yksitt\xc3\xa4isten singlejen sijaan kiinnostumaan yh\xc3\xa4 enemm\xc3\xa4n albumikokonaisuuksista. Jo edellisvuonna julkaistua albumia Face to Face pidet\xc3\xa4\xc3\xa4n v\xc3\xa4lj\xc3\xa4n\xc3\xa4 konseptialbumina, jolla oli havaittavissa Daviesin kehittymist\xc3\xa4 s\xc3\xa4velt\xc3\xa4j\xc3\xa4n\xc3\xa4 ja sanoittajana. Monet levyn kappaleista k\xc3\xa4sitteliv\xc3\xa4t brittil\xc3\xa4ist\xc3\xa4 yhteiskuntaa. Daviesin n\xc3\xa4kemykset tulivat aiheuttamaan erimielisyyksi\xc3\xa4 yhtyeen ja levy-yhti\xc3\xb6 Pye Recordsin v\xc3\xa4lill\xc3\xa4, jota kiinnostivat vain singlehitit.\n_START_SECTION_\n\xc3\x84\xc3\xa4nitykset\n_START_PARAGRAPH_\nUusi albumi Something Else by The Kinks nauhoitettiin hajanaisissa sessioissa Lontoon Pye-studioiden kakkosstudiossa marraskuun 1966 ja kes\xc3\xa4kuun 1967 v\xc3\xa4lisen\xc3\xa4 aikana. Levytys alkoi, kun basisti Pete Quaife palasi Kinksiin oltuaan hoidettavana auto-onnettomuuden vuoksi. Levy oli yhtyeen ensimm\xc3\xa4inen, joka tehtiin ilman tuottaja Shel Talmyn valvontaa, sill\xc3\xa4 Kinks oli juuri allekirjoittanut Pye Recordsin kanssa uusia levytyssopimuksia, joiden mukaan yhtye tuottaisi albuminsa itse, ja nokkamies Ray Daviesilla olisi p\xc3\xa4\xc3\xa4t\xc3\xa4nt\xc3\xa4valta sen suhteen, mit\xc3\xa4 yhtyeelt\xc3\xa4 julkaistaisiin._NEWLINE_Vaikka Ray Davies oli nousemassa laulunkirjoittajana todelliseksi ammattilaiseksi, studiossa h\xc3\xa4n toimi pitk\xc3\xa4lti vaiston varassa. Albumin jokaisessa kappaleessa oli omat ongelmansa, joihin yhtye l\xc3\xb6ysi erilaiset ratkaisut. Kinks ty\xc3\xb6skenteli pienell\xc3\xa4 budjetilla, eik\xc3\xa4 Pye-studioiden neliraitaisella \xc3\xa4\xc3\xa4nityslaitteella voitu hioa kappaleita kovinkaan pitk\xc3\xa4\xc3\xa4n. _NEWLINE_Koska levy-yhti\xc3\xb6 ei antanut Kinksille mahdollisuutta musiikillisesti monimuotoisiin sovituksiin, joutui yhtye usein improvisoimaan. Ray Daviesin tullessa tuottajana jatkuvasti itsevarmemmaksi l\xc3\xb6ydettiin tarvittavia soundeja yh\xc3\xa4 omaper\xc3\xa4isemmist\xc3\xa4 paikoista. Esimerkiksi puhallinsektiota imitoitiin ly\xc3\xb6m\xc3\xa4ll\xc3\xa4 pahvilaatikon reunaa. \xe2\x80\x9dDeath of a Clownin\xe2\x80\x9d intro syntyi puolestaan Daviesin soittaessa pianon jousia harpun tapaan. Yhtye alkoi my\xc3\xb6s k\xc3\xa4ytt\xc3\xa4m\xc3\xa4\xc3\xa4n mellotronia imitoidakseen muiden soittimien \xc3\xa4\xc3\xa4ni\xc3\xa4._NEWLINE_Rumpali Mick Avoryn mukaan yhtyeell\xc3\xa4 oli erilaisia tapoja \xc3\xa4\xc3\xa4nitt\xc3\xa4\xc3\xa4 levyn kappaleet. Joissain kappaleissa luotiin ensin pohja rummuilla ja bassolla, kun taas joissain yhtye soitti samanaikaisesti. Useassa albumin kappaleessa yhtyett\xc3\xa4 avustaa sessiomuusikon ominaisuudessa kosketinsoittaja Nicky Hopkins, mink\xc3\xa4 lis\xc3\xa4ksi joissain kappaleissa taustalaulajana toimii Ray Daviesin vaimo Rasa._NEWLINE_Kuten aikakaudelle oli tavallista, my\xc3\xb6s Something Else by The Kinksist\xc3\xa4 tehtiin sek\xc3\xa4 stereo- ett\xc3\xa4 monomiksaus. Mono\xc3\xa4\xc3\xa4ni oli viel\xc3\xa4 tuolloin rocklevyjen kohdalla hallitsevampi formaatti, stereo sen sijaan n\xc3\xa4htiin yleisesti \xe2\x80\x9daikuisemman\xe2\x80\x9d musiikin \xc3\xa4\xc3\xa4nentoistomuotona. Something Else by The Kinksin stereo- ja monopainoksissa on pieni\xc3\xa4 eroavaisuuksia, joista yleisimpin\xc3\xa4 erot lopun h\xc3\xa4ivytyksiss\xc3\xa4 (engl. fade-out) sek\xc3\xa4 soitinten keskin\xc3\xa4isess\xc3\xa4 balanssissa. Lis\xc3\xa4ksi joissain tapauksissa jommankumman formaatin miksauksesta puuttuu soitinten p\xc3\xa4\xc3\xa4llekk\xc3\xa4is\xc3\xa4\xc3\xa4nityksi\xc3\xa4. Joiden maiden painoksilla ilmestyi hieman erilaisia versioita kappaleista, kuten \xe2\x80\x9dAfternoon Tea\xe2\x80\x9d, joka ilmestyi hieman Britannian-versiosta eroavana stereoversiona albumin L\xc3\xa4nsi-Saksan-painoksella sek\xc3\xa4 monoversiona kanadalaisella singlell\xc3\xa4._NEWLINE_\xc2\xbbSomething Else oli todenn\xc3\xa4k\xc3\xb6isesti ensimm\xc3\xa4inen levy, jonka kohdalla yritimme tarkastella, mit\xc3\xa4 voisimme tehd\xc3\xa4 stereo\xc3\xa4\xc3\xa4nen kanssa. Mutta se ei koskaan oikein ollut sit\xc3\xa4 miten kuulin Kinksin p\xc3\xa4\xc3\xa4ss\xc3\xa4ni. Minulle Kinks oli aina monob\xc3\xa4ndi. Pidin siit\xc3\xa4 soundista.\xc2\xbb _NEWLINE_(Ray Davies.)\n_START_SECTION_\nMusiikki\n_START_PARAGRAPH_\nMusiikillisesti Something Else by The Kinks on hyvin monimuotoinen albumi. Sill\xc3\xa4 on muun muassa bossanovaa (\xe2\x80\x9dNo Return\xe2\x80\x9d), country-folkia (\xe2\x80\x9dDeath of a Clown\xe2\x80\x9d), swingi\xc3\xa4 (\xe2\x80\x9dEnd of the Season\xe2\x80\x9d) ja barokkivaikutteita (\xe2\x80\x9dTwo Sisters\xe2\x80\x9d). Levyn kappaleet k\xc3\xa4sittelev\xc3\xa4t brittil\xc3\xa4ist\xc3\xa4 el\xc3\xa4m\xc3\xa4\xc3\xa4, joista selkeimp\xc3\xa4n\xc3\xa4 esimerkkin\xc3\xa4 k\xc3\xa4y \xe2\x80\x9dWaterloo Sunset\xe2\x80\x9d. Kappaleiden aiheita ovat muun muassa iltap\xc3\xa4iv\xc3\xa4tee (\xe2\x80\x9dAfternoon Tea\xe2\x80\x9d), savukkeet (\xe2\x80\x9dHarry Rag\xe2\x80\x9d) ja rakastetun per\xc3\xa4\xc3\xa4n haikaileminen (\xe2\x80\x9dEnd of the Season\xe2\x80\x9d). Monessa laulussa k\xc3\xa4sitell\xc3\xa4\xc3\xa4n sellaisia aiheita lapsuudesta, jotka ovat ajan my\xc3\xb6t\xc3\xa4 kadonneet. T\xc3\xa4st\xc3\xa4 syyst\xc3\xa4 albumi on s\xc3\xa4vylt\xc3\xa4\xc3\xa4n huomattavan melankolinen, mik\xc3\xa4 luo suuren kontrastin niin sanotun rakkauden kes\xc3\xa4n 1967 ilmapiiriin. Aikakauden musiikillista kentt\xc3\xa4\xc3\xa4 hallitsi psykedeelinen rock, mutta Ray Davies keskittyi kirjoittamaan kaksi\xe2\x80\x93kolmeminuuttisia pop-lauluja._NEWLINE_Suurimman osan albumin kappaleista kirjoitti Ray Davies. H\xc3\xa4n kuitenkin my\xc3\xb6s rohkaisi velje\xc3\xa4\xc3\xa4n Dave Daviesia astumaan enemm\xc3\xa4n parrasvaloihin, ja niinp\xc3\xa4 t\xc3\xa4m\xc3\xa4 kirjoitti laulut \xe2\x80\x9dLove Me Till the Sun Shines\xe2\x80\x9d ja \xe2\x80\x9dFunny Face\xe2\x80\x9d. Kappaleen \xe2\x80\x9dDeath of a Clown\xe2\x80\x9d veljekset kirjoittivat yhdess\xc3\xa4.\n_START_SECTION_\nYleist\xc3\xa4 kappaleista\n_START_PARAGRAPH_\nAvausraita \xe2\x80\x9dDavid Wattsin\xe2\x80\x9d tarina perustuu todellisen David Watts -nimisen henkil\xc3\xb6n ymp\xc3\xa4rille. Ray Davies on kertonut haastattelussa, ett\xc3\xa4 Watts oli h\xc3\xa4nen hyv\xc3\xa4 yst\xc3\xa4v\xc3\xa4ns\xc3\xa4 sek\xc3\xa4 \xe2\x80\x9dhuono promoottori\xe2\x80\x9d. H\xc3\xa4nen mukaansa Watts oli my\xc3\xb6s homoseksuaalina hetken aikaa kiinnostunut Dave Daviesista. H\xc3\xa4nen suuntautumiseensa perustuvat rivit And all the girls in the neighbourhood/Try to go out with David Watts/They try their best but can\xe2\x80\x99t succeed... _NEWLINE_Dave Davies kirjoitti \xe2\x80\x9dDeath of a Clownin\xe2\x80\x9d pianolla h\xc3\xa4nen \xc3\xa4itins\xc3\xa4 kodissa. Ray Davies toi kappaleeseen omia ideoitaan ja auttoi muovaamaan sit\xc3\xa4 lopulliseen muotoonsa. \xe2\x80\x9dTwo Sistersin\xe2\x80\x9d p\xc3\xa4\xc3\xa4osassa ovat Sybilla- ja Priscilla -nimiset siskokset, mutta todellisuudessa laulu kertoo Ray Daviesin suhteesta h\xc3\xa4nen veljeens\xc3\xa4, Kinksin toiseen kitaristiin Dave Daviesiin. Dave piti usein hauskaa kaupungilla, kun \xe2\x80\x9davioliiton vanki\xe2\x80\x9d Ray istui kotona perheens\xc3\xa4 kanssa. Dave Davies itse uskoo, ett\xc3\xa4 kappaleen sanoitukseen vaikutti veljesten erilaisen luonteen lis\xc3\xa4ksi my\xc3\xb6s se, ett\xc3\xa4 heill\xc3\xa4 oli perheess\xc3\xa4\xc3\xa4n my\xc3\xb6s kaikkiaan kuusi vanhempaa siskoa. Sessiomuusikko Nicky Hopkins soittaa kappaleessa cembaloa. _NEWLINE_\xe2\x80\x9dTin Soldier Man\xe2\x80\x9d tunnettiin ty\xc3\xb6vaiheessa nimell\xc3\xa4 \xe2\x80\x9dSand on My Shoes\xe2\x80\x9d. Ray Davies kirjoitti sen is\xc3\xa4lleen, sill\xc3\xa4 h\xc3\xa4nell\xc3\xa4 oli tapana tehd\xc3\xa4 lauluja viihdytt\xc3\xa4\xc3\xa4kseen perhett\xc3\xa4\xc3\xa4n. Alun perin kappale kertoi kahdesta Oxford Streetill\xc3\xa4 esiintyneest\xc3\xa4 viiksekk\xc3\xa4\xc3\xa4st\xc3\xa4 henkil\xc3\xb6st\xc3\xa4, jotka esittiv\xc3\xa4t egyptil\xc3\xa4ist\xc3\xa4 tanssia. Kyseiset pitkiin y\xc3\xb6paitoihin pukeutuneet henkil\xc3\xb6t olivat Daviesin is\xc3\xa4n suuressa suosiossa. \xe2\x80\x9dTin Soldier Manin\xe2\x80\x9d monoversio eroaa stereoversiosta siten, ett\xc3\xa4 siit\xc3\xa4 puuttuu taustalaulu sek\xc3\xa4 kansi ensimm\xc3\xa4ist\xc3\xa4 nuottia._NEWLINE_Kappaleen \xe2\x80\x9dLazy Old Sun\xe2\x80\x9d Ray Davies teki muistuttamaan standardeja, joita h\xc3\xa4nen vanhempansa aikoinaan soittivat kotona. Rumpukuvionsa ja Dave Daviesin kitaran vuoksi kappaletta on kuvattu psykedeeliseksi. \xe2\x80\x9dLazy Old Sun\xe2\x80\x9d on er\xc3\xa4s Dave Daviesin suosikeista levylt\xc3\xa4. Albumin p\xc3\xa4\xc3\xa4tt\xc3\xa4\xc3\xa4 sen kuuluisin kappale, Lontoosta kertova \xe2\x80\x9dWaterloo Sunset\xe2\x80\x9d, joka on er\xc3\xa4s The Kinksin suurimmista hiteist\xc3\xa4 Britanniassa. Sit\xc3\xa4 on pidetty The Beatlesin \xe2\x80\x9dYesterdayn\xe2\x80\x9d kaltaisena ajattomana klassikkona, ja molempia kappaleita yhdist\xc3\xa4\xc3\xa4 se, ett\xc3\xa4 niiden s\xc3\xa4velt\xc3\xa4j\xc3\xa4t saivat s\xc3\xa4veleen inspiraation unissaan. Alun perin kappaleen nimeksi piti tulla \xe2\x80\x9dLiverpool Sunset\xe2\x80\x9d kuvaamaan muun muassa Merseybeat-musiikin kuolemaa, mutta lopulta Ray Davies siirsi aiheen kotikaupunkiinsa Lontooseen.\n_START_SECTION_\nMyynti ja julkaisut\n_START_PARAGRAPH_\nPye Records julkaisi Something Else by The Kinksin Britanniassa niin stereo- kuin monoformaatissa 15. syyskuuta 1967. Vaikka levyn kappaleet \xe2\x80\x9dWaterloo Sunset\xe2\x80\x9d ja \xe2\x80\x9dDeath of a Clown\xe2\x80\x9d olivat singlen\xc3\xa4 ilmestyess\xc3\xa4\xc3\xa4n olleet suuria hittej\xc3\xa4, ei itse albumi noussut Record Retailer -listalla sijaa 35 korkeammalle, ja listaviikkojakin sille kertyi top 50:ss\xc3\xa4 vain kaksi. Melody Makerin ja New Musical Expressin listoille levy ei noussut lainkaan, sill\xc3\xa4 ne listasivat vain kymmenen parasta albumia. Something Else by The Kinks j\xc3\xa4i my\xc3\xb6s yhtyeen viimeiseksi Britannian listoille nousseeksi studioalbumiksi._NEWLINE_Yhdysvalloissa albumi ilmestyi Reprise Recordsin julkaisemana tammikuussa 1968. My\xc3\xb6s siell\xc3\xa4 levy ilmestyi sek\xc3\xa4 monona ett\xc3\xa4 stereona. The Kinks oli Yhdysvalloissa muusikoiden liiton m\xc3\xa4\xc3\xa4r\xc3\xa4yksest\xc3\xa4 pannassa, eik\xc3\xa4 levy noussut Billboard 200 -listalla sijaa 153 korkeammalle. Cashboxin listalla menestys oli hieman parempaa, sill\xc3\xa4 levy ylsi sijalle 89. Sen sijaan Record Worldin listalla se ei sijoittunut lainkaan._NEWLINE_Norjassa levy ylsi sijalle 12 ja L\xc3\xa4nsi-Saksassa sijalle 31._NEWLINE_Something Else by The Kinks oli yhtyeen siihen saakka huonoimmin myynyt albumi. Ray Davies itse on uskonut, ett\xc3\xa4 albumi ei vastannut ostavan yleis\xc3\xb6n k\xc3\xa4sityst\xc3\xa4 Kinksin musiikista. Yhtye oli jo siirtynyt pois alkuper\xc3\xa4isest\xc3\xa4 garage rock -soundistaan, vaikka monet edelleen yhdistiv\xc3\xa4t yhtyeen t\xc3\xa4h\xc3\xa4n tyyliin. Lis\xc3\xa4ksi levy-yhti\xc3\xb6 Pye ei koskaan pit\xc3\xa4nyt albumeja t\xc3\xa4rkein\xc3\xa4, vaan halusi yhtyeelt\xc3\xa4 nimenomaan hittisinglej\xc3\xa4. Niinp\xc3\xa4 Kinksin albumeja ei koskaan markkinoitu yht\xc3\xa4 vahvasti kuin esimerkiksi The Beatlesin ja The Rolling Stonesin kohdalla. My\xc3\xb6sk\xc3\xa4\xc3\xa4n levyn kappaleet eiv\xc3\xa4t olleet muodikkaita ajalla, jolloin Jimi Hendrix Experiencen ja Creamin kaltainen psykedeeliset voimatriot olivat suuressa suosiossa. Lis\xc3\xa4ksi The Beatles oli juuri julkaissut voimann\xc3\xa4ytt\xc3\xb6n\xc3\xa4\xc3\xa4n konseptialbuminsa Sgt. Pepper\xe2\x80\x99s Lonely Hearts Club Band. N\xc3\xa4iden rinnalla Something Else by The Kinks vaikutti teemoiltaan vanhanaikaiselta ja mit\xc3\xa4tt\xc3\xb6m\xc3\xa4lt\xc3\xa4. Tosin nykyisin albumia arvostetaan juuri sen musiikillisen liioittelemattomuuden vuoksi._NEWLINE_Albumin ensimm\xc3\xa4inen CD-versio ilmestyi vuonna 1988. Vuonna 1998 julkaistiin uusi, remasteroitu CD-painos, joka sis\xc3\xa4lsi my\xc3\xb6s bonuskappaleita. Tammikuussa 2011 ilmestyi kahden CD-levyn Deluxe Edition, joka sis\xc3\xa4lsi alkuper\xc3\xa4isen albumin mono- ja stereomiksaukset.'